Presidenti Trump dhe përçarjet mes republikanëve
Diferencat në rritje në mesin e republikanëve rrezikojnë t’ia vështirësojnë zotit Trump që të sjellë ndryshim në Uashington
Që nga fillimi i presidencës, Donald Trump është zotuar t’i verë në jetë premtimet që ai u bëri votuesve, të cilët e sollën në Shtëpinë e Bardhë. Por diferencat në rritje në mesin e republikanëve tani rrezikojnë ta komplikojnë aftësinë e zotit Trump për të sjellë ndryshim të vërtetë në Uashington, siç shohim në materialin në vazhdim: Për Presidentin Donald Trump, gjithshka lidhet me rezultatin dhe kjo përfshin edhe reformën e kujdesit shëndetësor. Por republikanët janë tepër të ndarë kur është fjala për ta zhbërë dhe për ta zëvendësuar ligjin për shërbimin shëndetësor të Presidentit Barack Obama, mes tyre edhe senatori i Kentakit, Rand Paul. Kryetari i Dhomës së Përfaqësuesve Paul Ryan thotë se republikanët duhet t’i përshtaten realitetit se tani ata kontrollojnë si Kongresin, edhe Shtëpinë e Bardhë. Republikanët, po ashtu janë të ndarë për çështjen e hetimit lidhur me ndërhyrjen e Rusisë në zgjedhjet presidenciale amerikane. Senatori Lindsey Graham kërkon një qëndrim agresiv për këtë çështje. Por Kryetari i Komisionit të Zbulimit të Kongresit Devin Nunes, thotë se duhet mbajtur një qëndrim më i kujdeshëm për këtë çështje. “ Niveli i përgjithshëm i miratimit publik për zotin Trump mbetet i ulët, por përkrahësve të tij kryesorë u pëlqejnë ato që ai bën. Shtimi i përçarjes mes republikanëve mund ta pengojë presidentin, thotë njëri prej strategjistëve të kësaj partie, John Feehery. Në të njëjtën kohë, preokupimi i Presidentit Trump për të kënaqur bazën e partisë republikane, mund të jetë një problem që mund të shfaqet në të ardhmen, thotë John Fortier. Tani për tani, Trump shpreson ta shfrytëzojë situatën pozitive që u krijua për të nga fjalimi i tij i kohëve të fundit në Kongres, i cili u prit mirë nga republikanët, madje edhe nga disa demokratë.